**Referat frå medlemsmøte i Herøy Rotary mandag 22.10.2018.**

**Møtet var på bilverkstaden Dragsund Verkstader i Dragsund.**

Det var 18 medlemar som var til stades.

Geir og Hildegunn Sporstøl tok i mot oss. Saman med dei var Frode Aasmo og Inge Johann (etternamnet til Inge Johan hadde eg ikkje notert).

Dette var ein svært stor, moderne og ryddig verkstad. Vi vart alle veldig imponerte over det vi såg. Dei hadde rutiner om å rydde kvar dag før dei forlet verkstaden og fredagane spylte dei avdelingane slik at der vart reint og fint. Verkstaden har leigebilar dersom dei som har bilane sine der, treng det.

Fyrst vart vi vist rundt på mekanisk avdeling. No er datamaskinene viktigaste hjelpemiddelet for å finne feil og reparere bilane på denne avdelinga. El-bilane kan vere ei utfordring. På denne avdelinga var dei 7-8 tilsette og no søkjer dei etter fleire folk. Dei har same garanti som på merkeverkstadar.

Etter denne avdelinga gjekk vi gjennom lageret og inn på avdelinga for rustbehandling. Her har dei lange ventelister. Vognbunnsbehandling tek 2 døgn. Fyrst vert bilen vaska, så tørkar den over natta, og neste dag vert den handsama og levert ut.

Så var vi på skadeavdelinga. Denne avdelinga har avtale med forsikringsselskap og alle som jobbar der, har fagbrev. Lakkavdelinga er i same lokala som skadeavdelinga. Her har dei mellom anna eit rom som vert kalla «lakkboks». Dei scannar fargane på data for å finne rett farge til bilane. Tørketida etter lakkering ligg vanlegvis på 12 – 15 min. Dette er eit av dei mest moderne karosserianlegga på Sunnmøre.

Til slutt vart vi invitert opp i kantina der vi fekk kaffi og heimelaga sjokoladekake som Hildegunn Sporstøl hadde laga. Det var nydeleg!

Oddrun takka for ein kjekk kveld med ei interessant og god omvisning og ho skrytte av at det såg ut til å vere ein god og moderne verkstad med dyktige folk.

Som takk fekk dei bilete av Herøy Gard som Roald Sporstøl har teikna.

Leikong 24.10.2018

Oddrun Eidem Kleppe